Diari Oficial de la Generalitat Valenciana


Sumari del DOGV 9606, del 30-05-2023 (2023/5870)

RESOLUCIÓ de 25 de maig de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores i es convoquen ajudes per a la implantació de noves recollides separades, especialment bioresidus, i la millora de les existents, finançades pel Pla de recuperació, transformació i resiliència.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9606

Data del DOGV
:   30-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5870


Data del document
:   25-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ de 25 de maig de 2023, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores i es convoquen ajudes per a la implantació de noves recollides separades, especialment bioresidus, i la millora de les existents, finançades pel Pla de recuperació, transformació i resiliència. [2023/5870]  
  
  
Primer. Aprovació de bases reguladores  
Base primera. Objectiu  
Base segona. Entitats beneficiàries i requisits  
Base tercera. Obligacions de les entitats beneficiàries  
Base quarta. Requisits dels projectes i conceptes que es poden finançar  
Base cinquena. Subcontractació  
Base sisena. Finançament i quantia individual  
Base setena. Compatibilitat  
Base huitena. Presentació de sol·licituds  
Base novena. Instrucció  
Base desena. Valoració  
Base onzena. Resolució  
Base dotzena. Modificació de la resolució de concessió  
Base tretzena. Pagament  
Base catorzena. Justificació  
Base quinzena. Reintegrament o pèrdua del dret al cobrament de la subvenció  
Base setzena. Pla de control  
Base dessetena. Publicitat i protecció de dades  
Base dihuitena. Transparència, subministrament d'informació i dades obertes  
Base denovena. Requisits de notificació, comunicació o exempció  
  
Base vintena. Marc normatiu  
Segon. Convocatòria de les ajudes  
Apartat primer. Objecte de la convocatòria  
Apartat segon. Termini de presentació  
Apartat tercer. Procediment de presentació  
Apartat quart. Documentació necessària  
Apartat cinqué. Efectes jurídics de la presentació de la sol·licitud i protecció de dades de caràcter personal  
Apartat sisé. Termini màxim de resolució i notificacions  
  
Apartat seté. Règim econòmic  
Apartat huité. Publicació  
Tercer. Modificació del Pla estratègic de subvencions  
Annex: Requisits, conceptes finançables, contingut de la memòria tècnica i criteris de valoració.  
Línia A: projectes d'implantació, ampliació o millora de la recollida separada de bioresidus destinats a instal·lacions específiques de tractament biològic (compostatge, digestió anaeròbia o ambdues)  
Línia B: projectes de separació i reciclatge en origen de bioresidus mitjançant el compost domèstic i comunitari  
Línia C: projectes d'implantació o millora de la recollida separada d'oli de cuina usat generat en l'àmbit domèstic, del comerç i serveis, per a destinar-lo a valorització, especialment per a l'obtenció de biocarburant  
LÍNIA D: projectes d'implantació o millora de la recollida separada de la fracció de residus tèxtils dels residus municipals per a destinar-los a preparació per a reutilitzar-los o reciclar-los.  
  
El Consell Europeu va acordar, el 21 de juliol de 2020, un instrument excepcional de recuperació temporal denominat NextGenerationEU (Pròxima Generació UE) per a fer front a les conseqüències econòmiques i socials de la pandèmia, el nucli del qual està constituït pel Mecanisme de recuperació i resiliència, que té la finalitat de donar suport a la inversió i les reformes en els estats membres per a aconseguir una recuperació sostenible i resilient, al mateix temps que es promouen les prioritats ecològiques i digitals de la UE. Per a assolir aquests objectius, cada estat membre ha de dissenyar un pla nacional que incloga les reformes i els projectes d'inversió necessaris per a assolir aquests objectius. El Govern d'Espanya aprova el Pla de recuperació, transformació i resiliència, el primer eix del qual reforça la inversió pública i privada per a reorientar el model productiu, impulsant la transició verda. Dins del component 12 «Política Industrial d'Espanya 2030», es defineix la inversió C12.I3, en la qual s'enquadra el Pla de suport a la implementació de la normativa de residus, del qual depenen aquestes ajudes i l'objectiu del qual és accelerar les inversions necessàries per a millorar la gestió dels residus a Espanya i contribuir al compliment dels objectius núm. 187 i 188 de la inversió 3. Les actuacions finançables garanteixen el compliment del que es condiciona específicament per a la inversió C12.I3, en relació amb el compliment del que disposa la guia tècnica sobre l'aplicació del principi de «no causar un perjudici significatiu» (DO C 58, de 18.2.2021, p. 1).  
Per Acord del Consell de Ministres de 7 de juny de 2022, s'autoritza la proposta de distribució territorial per a l'execució de crèdits pressupostaris per a sotmetre'ls a la Conferència Sectorial de Medi Ambient, corresponents als fons del Pla de recuperació, transformació i resiliència.  
En la sessió de la Conferència Sectorial de Medi Ambient que va tindre lloc en data 20 de juny de 2022, es va adoptar l'acord pel qual s'aproven els criteris de repartiment i la distribució territorial de crèdits relatius al Pla de suport a la implementació de la normativa de residus, al Programa de millora de gestió de residus municipals i al Pla d'impuls al medi ambient PIMA-Economia Circular. En aquest acord s'assignen a la Comunitat Valenciana els fons per a l'execució del Pla de suport a la implementació de la normativa de residus codi 96.734.59ED.406.14.  
  
L'Acord de 20 de juny de 2022 esmentat estableix que les comunitats autònomes han d'aprovar les bases de les convocatòries autonòmiques de concessió d'aquestes ajudes d'una vegada o en més d'una convocatòria. En aquest sentit, l'Acord defineix quatre línies d'actuació objecte de finançament i en aquesta resolució es desenvolupen les condicions de gestió de la línia 1 denominada: «Implantació de noves recollides separades, especialment bioresidus, i millora de les existents», per a la qual s'ha adjudicat, inicialment a la Comunitat Valenciana, la quantitat de 8.976.060,99 €, per una distribució percentual prèvia realitzada a escala nacional.  
Sobre la base de l'experiència de la convocatòria anterior i del context de recollida de residus en aquest àmbit, es dedueix que la demanda més gran d'ajudes es concentra en la línia 1 de l'acord, en el qual també s'admet la possibilitat de modificar els percentatges inicials mitjançant un escrit justificatiu comunicat al Ministeri de Transició Ecològica i el Repte Demogràfic (MITERD).  
Remesa la comunicació, es justifica la recepció del document del MITERD per a validar les modificacions pressupostàries, habilitant la possibilitat de destinar tot l'esforç pressupostari a la recollida separada de bioresidus; en aquest sentit, s'hi va fer una esmena, introduïda en la LLEI 9/2022, de 30 de desembre, de pressupostos de la Generalitat, per a l'exercici 2023, identificada com a «esmena d'aproximació RE núm. 67.052 a l'esmena núm. 2.396», per la qual es destinarà a aquest mateix fi la dotació de la línia S9234000 pressupostada amb 6.124.960 €; la línia identificada com a S1042000, dotada amb 3.084.280 €, i la línia S1043000, amb una dotació pressupostària de 771.550 €, amb la qual cosa, finalment, la línia pressupostària específica per a aquesta convocatòria identificada com a S8828000, denominada «Implantació de noves recollides separades, especialment bioresidus, olis, tèxtils, compostatge comunitari i millora de les existents», enquadrada en la secció 12, servei 99, centre gestor 99, del programa 442.99, comptarà amb un pressupost de 12.199.823 €  
Així mateix, s'estableix en l'Acord que «les comunitats autònomes han de realitzar l'adjudicació d'aquestes en el termini màxim de quinze mesos comptats des de l'aprovació de la distribució dels crèdits per la Conferència Sectorial de Medi Ambient».  
Entre les mesures incloses en el Pla de suport a la implementació de la normativa de residus s'inclou la implantació de noves recollides separades, especialment de bioresidus, amb l'objectiu de fomentar les primeres opcions de la jerarquia de residus i reduir el depòsit en abocador. Així, es redueixen les emissions de gasos d'efecte d'hivernacle i es contribueix a la lluita contra el canvi climàtic. També es contribueix a allargar la vida útil d'alguns productes i a incrementar la disponibilitat de matèries primeres secundàries per als processos industrials, i reduir el consum de matèries primeres verges; en definitiva, a fer un ús més eficient dels recursos disponibles. Als beneficis obtinguts des del punt de vista de gestió de residus, d'ús eficient de recursos i de la política de lluita contra el canvi climàtic, s'hi sumen els associats a la generació d'ocupació a conseqüència de la promoció d'activitats de recollida, preparació per a la reutilització i el reciclatge.  
  
La Llei 5/2022, de 29 de novembre, de la Generalitat, de residus i sòls contaminats per al foment de l'economia circular a la Comunitat Valenciana estableix, en l'article 7, punt 3, les competències de les entitats locals en la gestió dels residus urbans i indica que correspon als municipis la prestació dels serveis públics de recollida, transport, valorització i eliminació dels residus urbans o municipals, els quals poden dur-la a terme de manera independent o associada, d'acord amb el que estableix la Llei 7/1985, de 2 d'abril, reguladora de les bases del règim local, així com mitjançant la constitució de consorcis entre les entitats locals i la Generalitat Valenciana.  
  
Els projectes del Pla de suport a la implementació de la normativa de residus es financen amb càrrec als fons NextGenerationEU del Mecanisme de recuperació i resiliència de la Unió Europea, per la qual cosa els són aplicables les especialitats que preveu l'article 44 del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència i el Règim de gestió econòmica financera dels fons vinculats al Mecanisme de recuperació i resiliència i al React-EU, regulat en la secció segona del capítol VI del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19.  
  
Respecte a l'etiquetatge verd i digital, les inversions recollides en aquest decret estan incardinades en l'annex VI del Reglament UE 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, amb camp d'intervenció 042, «Gestió de residus domèstics», que recull les mesures de prevenció, minimització, separació, reutilització i reciclatge, per la qual cosa aquesta resolució d'ajudes contribueix al 100 % a l'objectiu mediambiental, i al 40 % als objectius climàtics. No tenen etiquetatge digital.  
La Llei 9/2022, de 30 de desembre, de pressupostos de la Generalitat per a l'exercici 2023, en el programa pressupostari 442.99, «MRR. Emergència Climàtica i Transició Ecològica», preveu la línia S8828000, inclosa en el Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica i els seus organismes públics per al període 2021-2023, aprovat mitjançant la Resolució de 16 de juny de 2021, de la consellera d'Agricultura, Desenvolupament Rural, Emergència Climàtica i Transició Ecològica.  
Aquesta línia pressupostària va ser objecte d'inclusió en el Pla estratègic de subvencions aprovat per al període 2021-2023, mitjançant una modificació d'aquest efectuada per la Resolució de 5 de maig de 2022, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'establien les bases reguladores i es convocaven, per a l'exercici 2022, les ajudes destinades a la implantació de noves recollides separades, especialment bioresidus, i millora de les existents, finançades pel Pla de recuperació, transformació i resiliència, en el component 12 del qual, «Política Industrial Espanya 2030», s'enquadra el Pla de suport a la implementació de la normativa de residus, del qual depenen aquestes ajudes i l'objectiu del qual és accelerar les inversions necessàries per a millorar la gestió dels residus a Espanya i garantir el compliment dels nous objectius comunitaris en matèria de gestió de residus.  
Entre les mesures incloses en el Pla de suport a la implementació de la normativa de residus, la mesura relativa a la implantació de noves recollides separades, especialment de bioresidus, té com a objectiu fomentar les primeres opcions de la jerarquia de residus i reduir el depòsit en abocador. Al compliment d'aquest objectiu, en línia amb l'exercici anterior, es dirigeixen les subvencions previstes en aquesta resolució. Així, es redueixen les emissions de gasos d'efecte d'hivernacle i es contribueix a la lluita contra el canvi climàtic. També es contribueix a allargar la vida útil d'alguns productes i a incrementar la disponibilitat de matèries primeres secundàries per als processos industrials, i reduir el consum de matèries primeres verges; en definitiva, a fer un ús més eficient dels recursos disponibles. Als beneficis obtinguts des del punt de vista de gestió de residus, d'ús eficient de recursos i de la política de lluita contra el canvi climàtic, s'hi sumen els associats a la generació d'ocupació a conseqüència de la promoció d'activitats de recollida, preparació per a la reutilització i el reciclatge. En particular, l'objectiu estratègic que es persegueix, d'acord amb la modificació efectuada al Pla estratègic de subvencions per al període 2021-2023 mitjançant la Resolució de 5 de maig de 2022 abans esmentada, és el control integral en la gestió de residus, mitjançant l'objectiu operatiu de prevenció en la producció de residus i, en particular, el foment de la recollida selectiva i valorització, a fi de garantir la correcta gestió dels residus.  
  
  
Aquesta resolució s'acull al Pla de mesures antifrau de la Conselleria d'Agricultura, Desenvolupament Rural, Emergència Climàtica i Transició Ecològica, actualitzat el 10 de novembre de 2022 i que es pot consultar en la pàgina web d'aquesta Conselleria/ Informació General/ Fons europeus MRR/ Mesures antifrau.  
D'acord amb el que estableix l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, s'habilita la possibilitat de dictar les bases reguladores i la convocatòria mitjançant una resolució de la persona titular de la conselleria competent.  
Per tot això, fent ús de les atribucions conferides per l'esmentat article 23 del Decret llei 6/2021, així com les competències que estableix l'article 10 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les atribucions d'aquestes, amb informe previ de l'Advocacia de la Generalitat i de la Intervenció Delegada, resolc:  
  
Primer. Aprovació de bases reguladores  
Aprovar les bases reguladores de les ajudes per a la implantació de noves recollides separades, especialment bioresidus, i millora de les existents, previstes en el Pla de suport a la implementació de la normativa de residus finançat pel Mecanisme europeu de recuperació i resiliència.  
A l'efecte d'aquesta resolució de bases i convocatòria, s'entendrà com a:  
· «Àrea d'aportació alternativa»: és tota instal·lació d'emmagatzematge fixa, tancada amb contenidors dins d'aquestes i possibilitat de control d'accés d'usuaris, incloent-hi la tecnologia necessària, fins i tot per a limitar l'aportació de la fracció resta. Aquestes ajudes consideraran exclusivament el cost de la part proporcional als bioresidus i s'haurà d'informar necessàriament del nombre de fraccions de residus que la componen.  
· «Compostatge domèstic o domiciliari»: s'entén com el tractament dels mateixos bioresidus que realitzen les persones o famílies individualment, en el seu propi habitatge, terrassa, jardí, hort, etc., i que porta aparellada la utilització, també particular, del compost resultant.  
  
· «Compostatge centralitzat»: és un sistema de gestió de bioresidus a escala municipal o supramunicipal, per al tractament d'aquests en instal·lacions o mitjançant procediments de tipus industrial.  
· «Recollida porta a porta (PaP)»: consisteix a entregar els residus al servei municipal de recollida davant de la porta de l'habitatge o el comerç (en bosses, xicotets contenidors -normalment per a la FORS- o a granel, per al paper i cartó en caixes o fardells), segons un calendari setmanal per a cada fracció recollida i en un horari estipulat. No es considera PaP la recollida a demanda de poda o exclusivament per a grans generadors.  
Quant a altres conceptes inclosos en aquesta, caldrà ajustar-se a les definicions establides en l'article 2 de la Llei 5/2022, de 29 de novembre, de la Generalitat, de residus i sòls contaminats per al foment de l'economia circular a la Comunitat Valenciana.  
  
Base primera. Objectiu  
1. L'objectiu és subvencionar, mitjançant un procés de concurrència competitiva, l'execució de projectes per a implantar noves recollides separades, especialment bioresidus, i la millora de les existents, descrits en les línies d'actuació següents, en què els requisits, els conceptes finançables i els criteris de valoració s'especifiquen en l'annex a aquesta Resolució:  
LÍNIA A: projectes d'implantació, ampliació o millora de la recollida separada de bioresidus destinats a instal·lacions específiques de tractament biològic (compostatge, digestió anaeròbia o ambdues).  
LÍNIA B: projectes de separació i reciclatge en origen de bioresidus mitjançant el compost domèstic i comunitari.  
LÍNIA C: projectes d'implantació o millora de la recollida separada d'oli de cuina usat, generat en l'àmbit domèstic, del comerç i serveis, per a destinar-lo a valorització, especialment per a l'obtenció de biocarburant.  
LÍNIA D: projectes d'implantació o millora de la recollida separada de la fracció de residus tèxtils dels residus municipals per a destinar-los a preparació per a reutilitzar-los o reciclar-los.  
2. La concessió de les subvencions s'ha de realitzar mitjançant el procediment de concurrència competitiva al qual es refereixen l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 22.1 de la Llei 38/2003, de 17 de novembre, general de subvencions.  
  
Base segona. Entitats beneficiàries i requisits  
1. Seran beneficiaris d'aquestes ajudes els ajuntaments de la Comunitat Valenciana, o entitats supramunicipals (consorcis de residus, mancomunitats, diputacions provincials o entitats metropolitanes) amb la competència de recollida de residus delegada, encomanada o conveniada i que presenten projectes sobre els serveis de la seua competència. No poden concórrer en la convocatòria de manera simultània i per a les mateixes actuacions els ens locals de manera individual i, alhora, a través d'un ens supramunicipal.  
2. Per a accedir a la condició de beneficiàries, les entitats sol·licitants han de complir els requisits següents:  
a) No estar incurs en alguna de les circumstàncies que recull l'article 13.2 de la Llei 38/ 2003, de 17 de novembre, general de subvencions.  
b) Disposar de capacitat econòmica, financera i operativa suficient per a garantir l'execució de l'operació proposada. Es justificarà mitjançant la declaració responsable múltiple, que s'exigeix en el en el punt 1.1. de -l‘apartat quart. Documentació necessària-, inclòs en el resolc -SEGON. Convocatòria de les ajudes- i que haurà de ser emplenada per la persona representant legal de l'entitat sol·licitant.  
  
c) Acreditar, si és el cas, estar al corrent en el compliment de l'obligació de rendició dels comptes anuals davant de la Sindicatura de Comptes, de conformitat amb la normativa aplicable.  
  
Base tercera. Obligacions de les entitats beneficiàries  
Sense perjudici de les obligacions previstes, amb caràcter general, en l'article 14 de la Llei 38/2003, de 17 de novembre, general de subvencions, les entitats beneficiàries queden subjectes a les obligacions següents de caràcter general:  
a) Han de proposar i executar els projectes que es corresponguen amb les línies d'actuació indicades i que complisquen els requisits i condicions que s'estableixen en aquesta resolució, la qual cosa implica complir la finalitat i executar l'actuació seleccionada en els termes i condicions establits en la resolució de selecció dels projectes.  
b) Justificar, dins del termini i en la forma escaient, davant de l'òrgan concedent, el compliment dels requisits i condicions, així com l'aplicació efectiva dels fons a la finalitat per a la qual es van aprovar.  
c) Sotmetre's a les actuacions de comprovació, a efectuar per l'òrgan concedent, així com qualssevol altres de comprovació i control financer que puguen dur a terme els òrgans de control competents, per a la qual cosa hi han d'aportar tota la informació que es requerisca en l'exercici de les actuacions anteriors.  
d) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta informació s'ha de comunicar tan bon punt es conega i, en tot cas, prèviament a la justificació de l'aplicació donada als fons percebuts. Així mateix, s'ha de comunicar qualsevol alteració de les condicions que s'han tingut en compte per a la concessió de la subvenció.  
  
e) Portar un sistema de comptabilitat separat o amb un codi comptable adequat per a totes les transaccions relatives a l'actuació subvencionada.  
f) Disposar dels llibres comptables, registres diligenciats i altres documents degudament auditats en els termes que exigeix la legislació mercantil i sectorial aplicable a l'entitat beneficiària en cada cas, amb la finalitat de garantir l'exercici adequat de les facultats de comprovació i control. S'ha de presentar una còpia en la fase de justificació.  
  
g) Conservar els documents justificatius i altra documentació concernent al finançament, en format electrònic, durant un període de 5 anys a partir de l'operació. Aquest període és de 3 anys si el finançament no supera 60.000,00 €.  
h) Les beneficiàries han de donar la publicitat adequada del caràcter públic del finançament en virtut de l'article 18.4 de la Llei general de subvencions.  
i) Destinar les inversions subvencionades a l'objectiu concret per al qual es van concedir durant un període mínim de cinc anys.  
j) En qualsevol acció de promoció i divulgació relacionada amb l'objecte d'aquestes ajudes (incloses les relacions amb els mitjans de comunicació, les conferències, els seminaris i el material informatiu —com ara fullets, cartells, presentacions, etc.—, en format electrònic a través dels mitjans de comunicació tradicionals o de les xarxes socials), així com qualsevol infraestructura, equip, vehicle, subministrament o resultat important finançat, s'ha de fer constar expressament i per aquest ordre:  
Emblema de la Unió i una declaració que indique «finançat per la Unió Europea - NextGenerationEU», d'acord amb l'article 34, apartat 2, del Reglament 2021/241 del Parlament Europeu i del Consell de 12 de febrer de 2021.  
Logotip oficial del Pla de Pla de recuperació, transformació i resiliència  
Logotip de la Generalitat Valenciana, Conselleria d'Agricultura, Desenvolupament Rural, Emergència Climàtica i Transició Ecològica  
Logos d'identitat corporativa GVANEXT.  
S'ha de garantir que els destinataris finals del finançament de la Unió en el marc del MRR reconeguen l'origen i garantisquen la visibilitat del finançament de la Unió. Es justificarà mitjançant fotografies, captures de pantalla etc.  
Més informació en l'enllaç: https://planderecuperacion.gob.es/identidad-visual  
En la Seu Electrònica de la Generalitat: sede.gva.es/proc22106, secció Informació Bàsica es faciliten enllaços ampliant aquesta informació i facilitant els logotips necessaris.  
k) Proporcionar la informació necessària mitjançant el procediment i el format previstos en l'Ordre HFP/1030/2021, de 29 de setembre, així com en l'Ordre HFP/1031/2021, de 29 de setembre, publicades en el BOE de 30 de setembre de 2021, relatives al Pla de recuperació, transformació i resiliència (d'ara en avant, PRTR), durant tota la vigència d'aquest.  
l) Subministrar informació sobre la perceptora final dels fons, si no és la mateixa, així com la informació corresponent a contractistes i subcontractistes, d'acord amb el que preveu l'article 8 de l'Ordre HFP/1030/2021, de 29 de setembre. En concret, les entitats beneficiàries hauran de complir les obligacions en relació amb la identificació de les persones contractistes i subcontractistes, detallades en  -l'Apartat quart. Documentació necessària-, del resolc -SEGON. Convocatòria de les ajudes- d'aquesta convocatòria, omplint els models disponibles en la seu electrònica de la Generalitat per a fer la sol·licitud.  
  
m) Declarar el compromís de compliment dels principis transversals establits en el PRTR, adoptant les mesures necessàries per a previndre i detectar el frau, la corrupció i els conflictes d'interés que puguen afectar l'àmbit objecte de gestió (model annex IV.C de l'Ordre HFP/1030/2021, de 29 de setembre, model disponible en la seu electrònica de la Generalitat per a fer la sol·licitud). Aquest compromís l'han d'assumir les persones o entitats beneficiàries de les ajudes i les encarregades de la realització o el subministrament d'aquestes, incloent-hi els contractistes i subcontractistes.  
n) Les entitats beneficiàries han d'assumir que, segons la Comissió Europea, la venda i l'adquisició d'actius, béns i serveis (o altres transaccions comparables) s'han de realitzar mitjançant licitacions competitives, transparents, no discriminatòries i incondicionals. Si la venda i l'adquisició d'actius, béns i serveis (o altres transaccions comparables) es fa seguint un procediment de licitació competitiu, transparent, no discriminatori i incondicional que s'ajuste als principis del Tractat de funcionament de la Unió Europea i a la legislació vigent sobre contractació pública, es pot suposar que aquestes transaccions s'ajusten a les condicions de mercat, sempre que s'hagen utilitzat els criteris adequats per a seleccionar el comprador o el venedor.  
  
o) Les entitats beneficiàries hauran de respectar, en tot cas, la normativa sectorial aplicable (Llei 5/2022, de 29 de novembre, de la Generalitat, de residus i sòls contaminats per al foment de l'economia circular a la Comunitat Valenciana), així com la normativa de contractació pública, Llei 9/2017, de 8 de novembre, de contractes del sector públic.  
  
p) En les obres que exigisquen un projecte tècnic, aquest ha de sotmetre's a un informe de l'oficina de supervisió de projectes o de tècnics de l'Administració designats per aquesta, amb caràcter previ a la data de la primera justificació. En el cas que es tracte de projectes inclosos en l'article 2 del Reial decret 1000/2010, de 5 d'agost, sobre visat col·legial obligatori, es pot presentar el visat col·legial en lloc de l'informe de l'oficina de supervisió.  
  
Base quarta. Requisits dels projectes i conceptes que es poden finançar  
1. Els projectes d'execució de les línies d'actuació A, B, C i D, a què es refereix la base primera, han de reunir els requisits i els conceptes finançables que figuren en l'annex a aquesta resolució.  
2. Els projectes objecte de finançament poden haver-se iniciat des de l'1 de març de 2020 i el termini per a executar-los s'establirà en la resolució de concessió; el termini màxim de finalització serà el 30 de desembre de 2025. S'entén com a projecte iniciat el projecte en el qual s'haja començat la implantació de les recollides separades.  
3. Els projectes finançables no poden implicar l'ampliació de la vida útil de les instal·lacions ni l'increment de la capacitat global de tractament de residus.  
4. En les actuacions sotmeses a aquesta convocatòria s'ha de complir el principi DNSH (do not significant harm), amb l'objectiu que cap de les mesures del pla puga causar mal al medi ambient, per a cap dels 6 objectius mediambientals considerats en el Reglament (UE) 2020/852, del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles (Reglament de taxonomia). Desenvolupat en el document 2021/C 58/01, Guia tècnica sobre aplicació del principi de «no causar un perjudici significatiu» en virtut del Reglament relatiu al Mecanisme de recuperació i resiliència.  
5. Les despeses per a les quals se sol·licita l'ajuda i que es reflectiran explícitament en el projecte han de complir el que disposa l'article 31 de la Llei 38/2003, de 17 de novembre, general de subvencions. Els costos indirectes ha d'imputar-los el beneficiari en la part que corresponga a l'activitat subvencionada, d'acord amb els principis i les normes de comptabilitat generalment admesos, i, en tot cas, en la mesura en què aquests costos corresponguen al període en què efectivament s'executa l'activitat.  
  
Base cinquena. Subcontractació  
1. Es podrà subcontractar fins al 100 % de l'activitat subvencionada en els termes i amb els límits que estableixen l'article 29 de la Llei 38/2003, de 17 de novembre, general de subvencions, i l'article 68 del Reglament de desenvolupament de la llei esmentada, aprovat pel Reial decret 887/2006, de 21 de juliol.  
2. Quan l'activitat concertada amb tercers excedisca el 20 % de l'import de la subvenció i aquest import siga superior a 60.000 euros, la subcontractació estarà sotmesa al compliment dels requisits següents:  
  
a) Que el contracte se subscriga per escrit.  
b) Que la celebració d'aquest s'autoritze prèviament per l'entitat concedent de la subvenció, presentant la sol·licitud en la seu electrònica de la Generalitat: sede.gva.es/proc22106. Adjuntant una còpia del projecte de contracte.  
c) La persona titular del servei competent en matèria de residus emetrà i notificarà, si és el cas, l'autorització en el termini de 10 dies. En el cas de no rebre resposta a la sol·licitud en el termini assenyalat, es considerarà aprovada l'autorització.  
3. La concertació pel beneficiari de l'execució total o parcial de les activitats subvencionades amb persones o entitats vinculades amb aquest requerirà l'obtenció de l'autorització prèvia per l'òrgan citat en el paràgraf anterior, presentant la sol·licitud en la seu electrònica de la Generalitat: sede.gva.es/proc22106, d'acord amb el que s'estableix en l'article 29.7 de la Llei 38/2003 i en l'article 68.2 del Reial decret 887/2006, de 21 de juliol, pel qual s'aprova el Reglament de la Llei 38/2003.  
4. Quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic, per al contracte menor, l'entitat beneficiària ha de sol·licitar, com a mínim, tres ofertes de diferents proveïdors o proveïdores, abans de la contracció del compromís per a l'obra, la prestació del servei o el lliurament del bé, llevat que per les seues característiques especials no hi haja en el mercat un nombre suficient d'entitats que els realitzen, els presten o els subministren, o llevat que la despesa s'haja efectuat abans de la convocatòria de la subvenció.  
  
La documentació que acredite el procés d'elecció entre les ofertes presentades s'ha d'aportar amb la resta dels documents necessaris per a la justificació del pagament i s'ha de fer d'acord amb els criteris d'eficiència i economia, que ha de justificar-se expressament en una memòria l'elecció quan no recaiga en la proposta econòmica més avantatjosa.  
En tot cas, les entitats beneficiàries han d'aplicar el que estableixen la Llei 9/2017, de 8 de novembre, de contractes del sector públic; la normativa de règim local i el que estableix la resta de normativa aplicable.  
  
5. L'entitat beneficiària ha d'impedir que, mitjançant aquesta mesura d'ajudes, es produïsca indirectament un avantatge competitiu a empreses determinades que done lloc a una ajuda d'Estat. Així mateix, han d'assegurar-se del compliment de les normes sobre ajudes estatals dels perceptors finals dels fons finançats pel Pla de recuperació, transformació i resiliència, i la resta de legislació aplicable als processos de venda, adquisició d'actius, béns i serveis o altres transaccions comparables.  
  
Base sisena. Finançament i quantia individual  
1. Les ajudes previstes en aquestes bases reguladores es financen amb càrrec al Mecanisme de recuperació i resiliència, NextGenerationEU, emmarcades en el Pla de recuperació, transformació i resiliència, i es concediran amb càrrec als Pressupostos de la Generalitat Valenciana.  
  
2. Per a determinar la quantia individual, la Comissió de Valoració ha de realitzar el procés següent per cada línia d'actuació:  
2.a) Determinar les despeses subvencionables vàlides per a cada sol·licitud.  
2.b) Determinar la puntuació de cada sol·licitud, aplicant els criteris de valoració definits en l'annex. No es requereix una puntuació mínima.  
  
2.c) Convertir els punts obtinguts segons els criteris de valoració definits en l'annex com a punts percentuals: per exemple, 80 punts es transformen en un 80 %.  
2.d) Aplicar el percentatge obtingut sobre les despeses subvencionades, observant les quanties màximes individuals per a cada línia.  
2.e) En el cas que no hi haja crèdit suficient, perquè no es puga completar la suma de les ajudes concedides, amb el pressupost previst per a fer-ho, l'import global es prorratejarà a la baixa, multiplicant la xifra obtinguda en el punt 2.d per un mòdul, de manera que es disminuiran proporcionalment totes les ajudes fins a ajustar-se al crèdit.  
3. L'import individual de cada subvenció pot cobrir fins al 90 % de les despeses subvencionables assumides per l'entitat beneficiària. S'estableixen les quanties màximes individuals per a cada línia:  
  
LÍNIA A: 2.500.000 €  
LÍNIA B: 100.000 €  
LÍNIA C: 50.000 €  
LÍNIA D: 200.000 €  
  
  
4. La concessió de les ajudes ha d'estar condicionada a la disponibilitat pressupostària i, en tot cas, fins que s'esgote el crèdit vinculat. En el cas que no s'esgote l'import destinat a una línia, s'habilita la possibilitat de transferir-lo a la que necessitaria aplicar un prorrateig més gran.  
  
  
Base setena. Compatibilitat  
1. La subvenció és compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, sempre que l'import, considerat aïlladament o en concurrència amb altres subvencions, ajudes, ingressos o recursos no supere el cost de l'actuació subvencionada.  
  
Tot això sense perjudici del que puga establir sobre aquest tema la normativa reguladora de les altres subvencions concurrents.  
2. La subvenció no és compatible amb els Projectes Clima, promoguts mitjançant el Fons de Carboni per a una Economia Sostenible (FES-CO).  
3. El finançament procedent del Mecanisme de recuperació i resiliència és compatible amb el d'altres programes i instruments de la UE, sempre que l'ajuda no cobrisca el mateix cost, és a dir, sempre que no hi haja doble finançament.  
4. No és possible la presentació en els projectes dels mateixos conceptes subvencionables que es van presentar en la convocatòria d'ajudes per a la recollida separada de bioresidus 2022. En la justificació de l'ajuda es requeriran factures diferents a les presentades per a justificar l'import elegible de la convocatòria de 2022.  
  
Base huitena. Presentació de sol·licituds  
1. Es pot presentar una sol·licitud de subvenció per a cadascuna de les línies d'actuació establides en la base primera (línies A, B, C i D). No es poden presentar projectes de diferents línies en una mateixa sol·licitud. Per aquest motiu, cal incloure clarament la referència de la línia del projecte (A, B, C i D) en cada sol·licitud. Només es pot fer una sol·licitud per línia d'actuació. En cas de presentar-ne més d'una, es té en compte la presentada en últim lloc. A la sol·licitud per línia l'ha d'acompanyar la documentació que estableix, en aquesta ocasió, -l'Apartat quart. Documentació necessària- de la convocatòria d'aquesta Resolució.  
2. Les persones interessades que reunisquen els requisits previstos per a ser beneficiàries en les bases reguladores han de presentar les sol·licituds a través del model normalitzat que es publicarà en la seu electrònica de la Generalitat, en el termini i la forma que estableix el resolc segon d'aquesta resolució.  
3. Respecte de la presentació de les sol·licituds, i quant a l'obligació de relacionar-se electrònicament amb l'Administració, caldrà ajustar-se al que disposa l'article 14 de la Llei 39/2015, d'1 d'octubre, del procediment administratiu comú.  
  
Base novena. Instrucció  
1. La instrucció del procediment correspondrà al personal tècnic adscrit a la direcció general competent en matèria de residus. Aquestes persones podran realitzar d'ofici totes les actuacions que estimen necessàries per a la determinació, el coneixement i la comprovació de les dades en virtut de les quals ha de formular-se la proposta de resolució.  
  
2. L'òrgan instructor ha de comprovar el compliment de les condicions i els requisits establits en aquesta resolució per a adquirir la condició d'entitat beneficiària, constatant que les sol·licituds contenen tota la documentació necessària i, en el cas que la sol·licitud o la documentació adjuntada siguen insuficients, l'òrgan instructor ha de requerir l'entitat interessada perquè, en un termini no superior a deu dies, esmene la falta o acompanye els documents preceptius amb la indicació que, si no ho fa, es considera que ha desistit de la seua petició, amb la resolució prèvia, que s'ha de dictar en els termes que preveu l'article 21 de la Llei 39/2015, d'1 d'octubre, del procediment administratiu comú de les administracions públiques.  
3. L'incompliment dels requisits que estableix aquesta resolució o la presentació fora del termini establit comporta la inadmissió de la sol·licitud, en els termes establits legalment.  
4. Finalitzada la fase d'instrucció, s'emetrà un informe que detallarà les sol·licituds que compleixen els requisits establits en aquesta resolució.  
  
Base desena. Valoració  
1. Les sol·licituds seran objecte de valoració per un òrgan col·legiat que actuarà en els termes previstos en els articles 15 i següents de la Llei 40/2015, d'1 d'octubre, de règim jurídic del sector públic, denominat «Comissió de valoració», que estarà composta per la persona titular d'una direcció de servei adscrita a la direcció general competent en qualitat ambiental, que n'ostentarà la presidència. Serà designada per la persona titular de la secretaria autonòmica competent en transició ecològica. També en formaran part tres persones funcionàries de nivell tècnic, entre les adscrites a la direcció general esmentada, designades per la persona que n'ostente la presidència, una de les quals serà designada per a ostentar la secretaria de la comissió de valoració.  
2. La comissió hi ha d'aplicar els criteris de valoració definits en l'annex per a cada línia, entre les sol·licituds admeses, i confeccionar una llista per línia en què s'especifiquen les candidates sol·licitades i elegibles, així com la puntuació obtinguda, per a poder determinar la quantia individual segons el procediment que indica la base sisena.  
3. Conclòs el procés d'avaluació, la comissió ha d'emetre una proposta de resolució provisional en la qual es concrete el resultat de l'avaluació efectuada, que es notificarà a les entitats interessades perquè en el termini de deu dies presenten les al·legacions considerades oportunes o, bé, proposen la reformulació de la sol·licitud per a ajustar els compromisos i les condicions dels projectes que cal portar a cap, mantenint-se el coeficient de reducció arran de la puntuació i, si és el cas, el prorrateig necessari, sempre que es respecte l'objecte, les condicions i la finalitat de la subvenció.  
  
Base onzena. Resolució  
1. L'òrgan instructor, a la vista de la proposta de la comissió de valoració, procedeix a elevar a l'òrgan competent per a resoldre la proposta de resolució, que ha d'expressar: la relació de sol·licitants per als quals es proposa la concessió de la subvenció i la quantia, especificant-ne l'avaluació i els criteris de valoració seguits per a efectuar-la. S'hi han d'incloure també les sol·licituds no admeses i el motiu d'inadmissió.  
2. La resolució de concessió ha de dictar-la la persona titular de la secretaria autonòmica competent en matèria de residus, per delegació de la persona titular de la conselleria competent en medi ambient.  
  
3. Contra la resolució de les ajudes es pot interposar un recurs potestatiu de reposició davant de la persona titular de la conselleria competent en medi ambient, en el termini d'un mes a comptar des de l'endemà de la notificació, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu en el termini de dos mesos comptats des de l'endemà de ser notificat, de conformitat amb el que s'estableix en els articles 10, 25.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
Base dotzena. Modificació de la resolució de concessió  
1. Una vegada dictada la resolució de concessió, la persona beneficiària pot sol·licitar la modificació del contingut, si hi ha una alteració de les condicions tingudes en compte per a la concessió de la subvenció o alteració de les condicions essencials establides en la resolució. Es pot autoritzar sempre que els canvis no afecten els objectius perseguits amb l'ajuda, els aspectes fonamentals de les actuacions proposades, la valoració per la qual han sigut seleccionats, no suposen un increment de l'ajuda inicialment assignada i no es danyen drets de tercer. En el supòsit de modificació de la resolució de concessió, es pot sol·licitar la prolongació del termini per a executar l'activitat, sempre dins del termini màxim establit.  
2. La sol·licitud s'ha de presentar en la seu electrònica de la Generalitat sede.gva.es/proc22106, com a màxim dos mesos abans de la finalització del termini per a la realització de l'actuació objecte de l'ajuda, i l'ha de resoldre l'òrgan concedent, en el termini màxim d'un mes des de la data de presentació de la sol·licitud de modificació. El transcurs del termini sense haver-se notificat una resolució expressa legitima els interessats per a entendre desestimada la sol·licitud per silenci administratiu.  
3. En el cas d'aprovar-se la reducció de la inversió en el projecte proposat, l'ajuda es reduirà proporcionalment.  
4. L'alteració de les condicions tingudes en compte per a la concessió de l'ajuda, així com l'obtenció concurrent d'ajudes atorgades per a la mateixa finalitat i objecte per altres administracions o ens públics o privats, nacionals o internacionals, pot donar lloc a la modificació de la resolució de concessió de les ajudes regulades per aquesta resolució.  
  
  
Base tretzena. Pagament  
1. El pagament de les subvencions concedides s'ha de realitzar de la manera següent:  
a) Una primera bestreta de pagament del 30 % de l'import subvencionat, una vegada resolta la concessió de l'ajuda. No s'exigeix una garantia prèvia en aplicació de l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
b) La resta de l'import pendent de la subvenció s'abonarà mitjançant pagaments a compte després de la presentació de la documentació justificativa (certificacions d'obres, factures etc.) de la determinada en la base catorzena. El primer pagament a compte s'efectua si, a més, s'ha justificat l'import corresponent al pagament anticipat. Els pagaments anticipats suposen lliuraments de fons amb caràcter previ a la justificació com a finançament necessari per a poder dur a terme les actuacions inherents a la subvenció.  
2. A la vista de la documentació presentada en l'informe justificatiu i realitzada la comprovació corresponent, l'òrgan instructor ha de certificar la part de l'actuació realment duta a terme, i especificar l'import de la subvenció abonable d'acord amb el percentatge d'ajuda atorgat.  
  
3. No pot fer-se el pagament de les ajudes si el beneficiari no es troba al corrent en el compliment de les seues obligacions tributàries amb l'Administració i amb la Seguretat Social, o deutes per resolució de procedència de reintegrament.  
4. L'import del pagament anticipat s'ha d'efectuar després de la resolució de concessió. La resta dels pagaments són sol·licitats pel beneficiari juntament amb la documentació justificativa corresponent per mitjà del model i els formularis habilitats en la seu electrònica de la Generalitat sede.gva.es/proc22106.  
  
Base catorzena. Justificació  
1. Les entitats beneficiàries de l'ajuda per les activitats i els conceptes subvencionables d'aquesta resolució hauran de justificar documentalment l'execució d'aquestes. La seua presentació ha de realitzar-se, com a màxim, en el termini de dos mesos des de la finalització del termini per a la realització de l'activitat.  
2. Per a assegurar l'autenticació dels documents que no estiguen signats electrònicament, la persona responsable de la secretaria emetrà un certificat signat electrònicament per a confirmar l'autenticitat de les còpies presentades. S'hi farà referència també a les factures que tinguen un import inferior a 3.000 €, la presentació de les quals no és obligatòria.  
3. En el cas que les recollides de residus es realitzen mitjançant gestió indirecta, es podrà admetre com a justificació el contracte de licitació, en el qual conste l'import que es dedica a l'amortització de l'equipament, juntament amb les factures que justifiquen que, efectivament, s'ha realitzat la despesa, una factura del pagament del cànon (pagament periòdic) i una declaració responsable del concessionari en què es justifique que en el nou import del cànon mensual no es computa en l'amortització de l'immobilitzat material la part corresponent a l'ajuda, acompanyat d'una certificació de l'entitat beneficiària d'acceptació de la reducció del cànon i de l'aportació de l'entitat a la concessionària.  
  
4. S'ha de presentar una còpia dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable a l'entitat beneficiària en cada cas.  
5. Entre la documentació justificativa s'inclou una estimació de les emissions de gasos d'efecte d'hivernacle evitades i de les tones de residus que contribueixen al compliment dels objectius en aquesta matèria.  
  
6. En el cas que l'import de la subvenció concedida siga inferior a 60.000 €, la documentació justificativa consisteix en un compte justificatiu certificat per la persona que exercisca la secretaria o la persona funcionària de l'Administració local amb habilitació de caràcter nacional adscrita a l'entitat beneficiària, en què s'acredite que el contingut correspon, de manera indubtable, a l'activitat subvencionada i que les despeses resulten estrictament necessàries i han sigut efectivament pagades, i ha d'incloure:  
6.a) Una memòria d'actuació justificativa del compliment de les condicions imposades en la concessió de la subvenció, amb indicació de les actuacions executades i dels resultats obtinguts per a aconseguir els objectius, que detalle l'import sol·licitat, atorgat i gastat i l'import total.  
  
6.b) Una relació classificada de les despeses i les inversions de l'activitat, amb la identificació del creditor i del document, l'import d'aquestes, la data d'emissió i, si escau, la data de pagament i les desviacions esdevingudes sobre el pressupost estimat. Els documents de facturació indicats han de complir el que prescriu el Reial decret 1619/2012, de 30 de novembre, pel qual s'aprova el reglament mitjançant el qual es regulen les obligacions de facturació.  
6.c) Un detall d'altres ingressos o subvencions que hagen finançat l'activitat subvencionada amb la indicació de l'import i la procedència. En particular, s'hi hauran de consignar els recursos que s'hagen rebut del Fons ambiental de política de residus i economia circular de la Comunitat Valenciana, previst en la Llei 5/2022, de 29 de novembre, de la Generalitat, de residus i sòls contaminats per al foment de l'economia circular a la Comunitat Valenciana, així com els rebuts d'altres administracions públiques per al desenvolupament de les actuacions d'educació ambiental.  
6.d) Conformitat que s'han complit, quan ha sigut el cas, els apartats 3 i 4 de l'article 31 de la Llei 38/2003, de 17 de novembre, general de subvencions. L'apartat 3 es correspon amb el que indica la base cinquena, punt 3. L'apartat 4 recull regles en el supòsit d'adquisició, construcció, rehabilitació i millora de béns inventariables.  
6.e) Si és el cas, carta de pagament de reintegrament en el supòsit de romanents no aplicats, així com dels interessos derivats d'aquests.  
6.f) Justificació fotogràfica i, si és el cas, documental de la utilització de l'emblema del Pla de recuperació, transformació i resiliència i de la Unió Europea, segons les especificacions indicades en la base quarta, apartat 6.  
7. En el cas que la subvenció siga igual o superior a 100.000 €, la documentació justificativa s'ha d'ajustar al que indica l'article 72 o 74 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
8. En cas de no presentar inicialment els documents relacionats amb l'aportació de dades de terceres persones per no estar adjudicat el contracte o determinada la subcontractació, així com els formularis d'absència de conflicte d'interés i compromís ètic per al personal participant en la gestió que inicialment no estava determinat, s'han de presentar inexcusablement amb la justificació.  
9. La justificació s'ha de presentar de manera telemàtica en la seu electrònica de la Generalitat Valenciana sede.gva.es/proc22106.  
10. Les beneficiàries han de procedir a conservar els documents justificatius i altra documentació concernent al finançament, en format electrònic, durant un període de 5 anys a partir de l'operació. Aquest període és de 3 anys si el finançament no supera els 60.000,00 €.  
  
11. L'òrgan competent durà a terme els procediments i mecanismes oportuns que reduïsquen el risc de frau, corrupció i conflictes d'interessos, de conformitat amb l'article 22.2.e del Reglament (UE) 2021/241, del Parlament Europeu i del Consell, i de l'article 129 del Reglament financer (Reglament (UE, Euratom) 2018/1046, del Parlament Europeu i del Consell, de 18.07.2018), es comprovarà l'ompliment, per part dels qui participen en el procediment, d'una declaració d'absència de conflicte d'interessos segons l'annex I de l'Ordre HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el Pla de recuperació, transformació i resiliència. En la seu electrònica per a la sol·licitud s'adjunta un formulari model.  
12. Quan l'òrgan administratiu competent per a la comprovació de la subvenció aprecie l'existència de defectes corregibles en la justificació presentada pel beneficiari, li ho ha de fer saber i concedir-li un termini de quinze dies hàbils per a esmenar-ho.  
  
Base quinzena. Reintegrament o pèrdua del dret al cobrament de la subvenció  
1. En els supòsits que preveu l'article 37 de la Llei 38/2003, de 17 de novembre, general de subvencions, l'incompliment de les obligacions pot donar lloc, previ tràmit d'audiència, al reintegrament o pèrdua de dret al cobrament, total o parcial, de l'ajuda concedida, sense perjudici d'altres responsabilitats en les quals puga incórrer-se, conforme al procediment legalment establit.  
2. El reintegrament total de les quantitats percebudes o pèrdua del dret al cobrament total de l'ajuda concedida es produeix, a més, a conseqüència dels incompliments següents:  
2.a) Falta de justificació de les despeses efectuades per a la realització de l'activitat.  
2.b) Incompliment total de l'objectiu que justifica la concessió de la subvenció.  
2.c) Falsejament de les condicions o requisits exigits, o ocultació dels que hagen sigut causa de la denegació.  
2.d) Negativa, resistència o obstrucció a les actuacions de control i comprovació financera de l'Administració.  
3. La justificació insuficient de les despeses o la realització parcial de l'activitat subvencionada, així com els altres incompliments d'obligacions recollides en aquesta resolució poden donar lloc a reintegraments parcials o declaracions de pèrdua del dret al cobrament parcial, respectant el principi de proporcionalitat d'acord amb la naturalesa, causes de l'incompliment i la seua incidència en l'objecte de la subvenció, així com a la intencionalitat, reiteració i reincidència. En tot cas, la valoració desfavorable o, fruit d'inspeccions o controls, la detecció provada d'incompliments en l'execució de les activitats regulades per a aquesta resolució comporta la reducció de l'ajuda responent al principi de proporcionalitat.  
4. Les entitats beneficiàries de les ajudes queden sotmeses al règim d'infraccions i sancions establides en el títol IV de la Llei 38/2003, de 17 de novembre, general de subvencions, i han de seguir el procediment reglamentari. El règim sancionador serà conforme al que recull el títol X, capítol IV, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
5. A l'efecte d'aquestes ajudes, es poden aplicar les previsions del Reial Decret llei 36/2020, de 30 de desembre, quant a reintegrament de subvencions.  
  
Base setzena. Pla de control  
1. A més del sotmetiment a qualsevol actuació de comprovació i control financer que corresponga a la Intervenció General, s'ha de comprovar la justificació adequada de la subvenció, la realització de l'activitat o el compliment de la finalitat que determinen la concessió o el gaudi de la subvenció, així com si ha pogut haver-hi concurrència amb altres subvencions que puga comportar la modificació de la concessió. Per a fer-ho, s'estableixen els controls següents:  
a) La comprovació administrativa de la justificació documental i gràfica de la subvenció concedida, que es realitzarà mitjançant la revisió de la documentació que s'ha establit a aquest efecte en aquesta resolució com a aportació preceptiva per la persona beneficiària. La mostra representativa es determina aleatòriament entre la població, en funció de les sol·licituds presentades, i supera, en tot cas, el 80 % de les sol·licituds. Pot recaptar-se informació addicional que permeta contextualitzar la documentació aportada en un principi i les activitats programades en funció del seu grau efectiu d'execució.  
b) Es comprovarà la concurrència sobre les activitats subvencionades d'altres ingressos procedents de les administracions públiques, en particular d'ingressos procedents dels recursos previstos en la Llei 5/2022, de 29 de novembre, de la Generalitat, de residus i sòls contaminats per al foment de l'economia circular a la Comunitat Valenciana.  
  
c) Els controls sobre el terreny s'han d'efectuar quan se subvencionen infraestructures o elements inventariables. Si és necessari, l'elecció de la mostra la determinarà personal expert de l'àmbit adequat a les competències implicades en la subvenció i adscrit a la direcció general competent en qualitat ambiental.  
d) El control de qualitat s'ha de realitzar una vegada finalitzat el procés sobre un 5 % de les sol·licituds aprovades i per personal alié a la gestió del procediment. S'ha de comprovar la part de l'expedient administratiu corresponent i les accions executades per a la comprovació material de la realització efectiva de l'activitat o compliment de la finalitat.  
e) En tot cas, l'import mínim d'ajuda controlada arribarà, almenys, al 20 % del crèdit inicial de què dispose la línia de subvenció.  
  
Base dessetena. Publicitat i protecció de dades  
1. D'acord amb el que estableix l'article 18 de la Llei general de subvencions, es procedeix a registrar les convocatòries i les resolucions d'aquestes en la Base de dades nacional de subvencions i a publicar, en la pàgina web, la informació a què es refereix l'article 9 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana.  
2. Es publicarà en la seu electrònica de la Generalitat sede.gva.es/proc22106 la informació referent a les ajudes, juntament amb les guies i instruccions, així com els formularis requerits per a iniciar el procés de sol·licitud, que es tramita des d'aquesta mateixa direcció.  
3. D'acord amb l'article 18 de la Llei 38/2003, de 17 de novembre, general de subvencions, s'ha de donar publicitat de les concessions mitjançant la publicació en el Diari Oficial de la Generalitat Valenciana, amb expressió de la convocatòria, el programa, l'entitat beneficiària, la quantitat concedida i la finalitat o finalitats de la subvenció.  
  
4. La gestió de les ajudes comporta el tractament de dades de caràcter personal, i han de complir-se les mesures i les garanties regulades en la normativa en matèria de protecció de dades, especialment en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Base dihuitena. Transparència, subministrament d'informació i dades obertes  
Sense perjudici de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les obligacions següents:  
  
a) Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l'activitat subvencionada.  
b) Subministrar a l'entitat concedent, previ requeriment, tota la informació que siga necessària perquè complisca les obligacions que preveu la Llei 1/2022, de 13 d'abril, en el termini de 15 dies hàbils des del requeriment.  
c) La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.»  
  
Base denovena. Requisits de notificació, comunicació o exempció  
  
En aplicació dels articles 3.4 i 4.3 del Decret 128/2017, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que a les ajudes regulades en aquesta resolució convocatòria no se'ls aplica l'article 107.1 del Tractat de funcionament de la Unió Europea, per tractar-se d'un finançament en favor dels municipis o altres entitats locals, com ara mancomunitats, diputacions, entitats metropolitanes i els consorcis constituïts per aquestes entitats locals, que tinguen assumida la competència de prestar els serveis de tractament de residus a la Comunitat Valenciana, per tant, administracions públiques en l'exercici de les seues competències, i no suposaran, en conseqüència, una ajuda d'estat.  
  
  
Base vintena. Marc normatiu  
En tot el que no preveuen expressament aquestes bases, es poden aplicar especialment les disposicions següents: el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desenvolupament de la llei esmentada, aprovat pel Reial decret 887/2006, de 21 de juliol; el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència; el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19; la Llei 39/2015, d'1 d'octubre, del procediment administratiu comú de les administracions públiques; la Llei 40/2015, d'1 d'octubre, de règim jurídic del sector públic; el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència; l'Ordre HFP/1031/2021, de 29 de setembre, per la qual s'estableix el procediment i format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de recuperació, transformació i resiliència i l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència, a més de la resta de normativa aplicable.  
  
  
Segon. Convocatòria de les ajudes  
Apartat primer. Objecte de la convocatòria  
Es convoca, en règim de concurrència competitiva, la concessió de les ajudes per a la implantació de noves recollides separades, especialment bioresidus, i millora de les existents, previstes en el Pla de suport a la implementació de la normativa de residus, codi 41.983.147B.083, finançat pel Mecanisme de recuperació i resiliència, la distribució de la qual es va aprovar per la Mesa Sectorial de Medi Ambient de 20 de juny de 2022, sotmeses als principis de publicitat, transparència, objectivitat, no discriminació, eficàcia en el compliment dels objectius fixats en aquesta resolució i eficiència en l'assignació i utilització dels recursos públics, d'acord amb les bases regulades en el resolc PRIMER d'aquesta resolució.  
  
Apartat segon. Termini de presentació  
Les sol·licituds d'ajuda per a cada línia d'actuació s'han de presentar en un termini de 15 dies hàbils, a comptar des de l'endemà de la publicació de l'extracte de la convocatòria en el Diari Oficial de la Generalitat Valenciana.  
  
Apartat tercer. Procediment de presentació  
1. De conformitat amb el que estableix l'article 14 de la Llei 39/2015, d'1 d'octubre, del procediment administratiu comú, les persones sol·licitants estan obligades a relacionar-se amb la Generalitat a través de mitjans electrònics, per la qual cosa han de presentar les sol·licituds telemàticament a través de la seu electrònica de la Generalitat sede.gva.es/proc22106, utilitzant els models normalitzats corresponents disponibles en aquesta.  
2. Les esmenes o aportacions documentals posteriors a la presentació de la sol·licitud i els documents de justificació de pagament necessàriament s'han de realitzar telemàticament en la seu electrònica de la Generalitat sede.gva.es/proc22106.  
3. Per a accedir de manera telemàtica al procediment, la persona sol·licitant ha de disposar de signatura electrònica avançada, amb el certificat qualificat de representant d'entitat emés per l'Autoritat de Tecnologia i Certificació Electrònica de la Comunitat Valenciana (ACCV). Així mateix, es pot utilitzar qualsevol altre sistema de signatura electrònica admés per la seu electrònica de la Generalitat sede.gva.es/es/sede\_certificados.   
4. Quan es vulga tramitar un procediment en representació d'altres persones físiques o jurídiques, es podrà atorgar aquesta representació a través del Registre de representants de l'ACCV https://www.accv.es/servicios/registro-de-representantes/. L'accés a aquest registre per part dels representats pot realitzar-se utilitzant un certificat qualificat de ciutadà (si és persona física) o del representant d'entitat (si és persona jurídica).  
  
5. Les sol·licituds han de signar-se amb el certificat digital del representant de l'entitat. Així mateix, la resta de documents que s'hi adjunten, quan siga procedent, han d'estar signats electrònicament per les persones que siguen competents per a fer-ho.  
6. En el supòsit que alguna de les persones sol·licitants presente la sol·licitud presencialment, es requerirà que l'esmene per mitjà de la presentació electrònica en els termes que preveu l'article 68.4 de l'esmentada Llei 39/2015, d'1 d'octubre. A aquest efecte, es considerarà com a data de presentació de la sol·licitud aquella en la qual haja sigut feta l'esmena.  
7. Quan les persones interessades necessiten donar d'alta o modificar un compte bancari per a la percepció de les ajudes convocades, aquesta actuació s'haurà de fer de manera telemàtica a través de la seu electrònica de la Generalitat (sede.gva.es/proc22648), d'acord amb el que es preveu en l'article 6 de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
  
Apartat quart. Documentació necessària  
1. En la seu electrònica de la Generalitat a través de l'adreça d'internet sede.gva.es/proc22106 es poden obtindre els formularis i instruccions necessàries per a omplir i preparar tota la documentació que s'ha de presentar en la mateixa direcció.  
En particular, es pot obtindre, entre altres, un formulari d'autocomprovació dels documents que s'han de presentar amb la sol·licitud.  
  
En el document de sol·licitud general s'inclouen les declaracions responsables que es realitzen en representació de l'entitat.  
1. Declaracions responsables:  
1.1. Que cap de les mesures del projecte pot causar mal al medi ambient, per a cap dels 6 objectius mediambientals considerats en el Reglament (UE) 2020/852, del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles (Reglament de taxonomia), denominat principi DNSH (do no significant harm).  
1.2. Que l'entitat local no està incursa en alguna de les circumstàncies que recull l'article 13 de la Llei 38/2003, de 17 de novembre, general de subvencions.  
1.3. Disposar de prou capacitat econòmica, financera i operativa per a garantir l'execució de l'operació proposada.  
1.4. Del compliment de les obligacions tributàries, estatals i autonòmiques, segons el que preveu l'article 18 del Reial decret 887/2006, de 21 de juliol, pel qual s'aprova el Reglament de la Llei general de subvencions, i de les de la Seguretat Social. Segons l'article 19 d'aquest mateix reial decret, s'autoritza l'òrgan instructor a obtindre de manera directa l'acreditació de les circumstàncies previstes en els articles 18 i 19 d'aquest reial decret, mitjançant certificats telemàtics, per a la verificació d'aquesta declaració responsable.  
  
1.5. Del compliment d'obligacions per reintegrament de subvencions.  
2. A cada sol·licitud per línia s'han d'annexar els documents indicats a continuació:  
2.1. Certificat de la persona que tinga la secretaria de l'entitat sol·licitant acreditativa:  
2.1.1. Del número d'identificació fiscal de la persona jurídica sol·licitant.  
2.1.2. Identificació del seu representant legal, que indique el mitjà pel qual es determina.  
2.1.3. De l'acord de l'òrgan de govern pel qual s'aprova la presentació de la sol·licitud de subvencions.  
2.1.4. De la consignació pressupostària del cost de l'actuació.  
2.1.5. Si és el cas, d'estar al corrent en el compliment de l'obligació de rendició dels comptes anuals davant de la Sindicatura de Comptes, de conformitat amb la normativa aplicable.  
2.2. Memòria del projecte que identifique la línia d'actuació i les partides finançables i que, a més, s'ha d'ajustar al Contingut de la Memòria Tècnica recollida en l'annex, signada pel representant legal.  
  
2.3. Documents necessaris quan es reben fons del Pla de recuperació, transformació i resiliència  
2.3.1. La persona representant legal de l'entitat beneficiària, ha d'aportar les seues dades i acceptar la cessió segons les condicions que recull en el formulari adequat al model B de l'annex IV de l'Ordre HFP/1030/2021 que estarà disponible en la seu electrònica de la Generalitat.  
2.3.2. La persona representant legal de l'entitat beneficiària, ha de manifestar el compromís ètic que recull el formulari adequat al model C de l'annex IV de l'Ordre HFP/1030/2021 que estarà disponible en la seu electrònica de la Generalitat.  
2.4. Documents relacionats amb l'aportació de dades de terceres persones. En cas de no presentar aquests documents inicialment per no estar adjudicat el contracte o determinada la subcontractació, s'ha de presentar inexcusablement amb la justificació prèvia al pagament.  
2.4.1. Identificació de la persona perceptora final dels fons, siga com adjudicatària d'un contracte o subcontracte que participe en el desenvolupament d'activitats per a aconseguir l'objectiu de l'ajuda. S'han d'aportar les seues dades i acceptar la cessió segons les condicions que recull el formulari adequat al model B de l'annex IV de l'Ordre HFP/1030/2021, que estarà disponible en la seu electrònica de la Generalitat.  
2.4.2. Totes les persones participants com les contractistes o subcontractistes que participen en el desenvolupament d'activitats per a aconseguir l'objectiu de l'ajuda han de manifestar el compromís ètic que recull el formulari adequat al model C de l'annex IV de l'Ordre HFP/1030/2021 que estarà disponible en la seu electrònica de la Generalitat.  
2.4.3. Els contractistes han d'acreditar la inscripció en el Cens d'empresaris, professionals i retenidors de l'Agència Estatal de l'Administració Tributària o en el cens equivalent de l'Administració Tributària Foral, que ha de reflectir l'activitat efectivament desenvolupada en la data de participació en el procediment de licitació.  
Apartat cinqué. Efectes jurídics de la presentació de la sol·licitud i protecció de dades de caràcter personal  
1. Amb la presentació de la sol·licitud, la persona sol·licitant manifesta sota la seua responsabilitat que totes les dades que es recullen en aquesta i en la documentació que s'hi adjunta són verídiques, que es troba en possessió de la documentació que així ho acredita i queda a la disposició de la Generalitat per a la presentació, la comprovació, el control i la inspecció posterior que s'estimen oportuns.  
2. L'acreditació de la documentació relacionada s'ha d'efectuar sense perjudici del que estableix l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
3. Quan l'administració actuant consulte o recapte dades o documents en l'àmbit dels fins de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:  
3.a) L'òrgan gestor del procediment ha d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària. En cas contrari, la persona interessada ha d'aportar els documents acreditatius corresponents.  
3.b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social i les dades del Registre de representant de l'Agència de Tecnologia i Certificació Electrònica (ACCV). No obstant això, si la persona interessada s'hi vol oposar, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligada a aportar els documents acreditatius corresponents.  
3.c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
4. La gestió de les ajudes comporta el tractament de dades de caràcter personal en el marc del que disposa el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
5. La informació relativa al tractament de les dades de caràcter personal està disponible en el Registre d'activitats de tractament publicat en la pàgina web de la conselleria competent en matèria de medi ambient. En concret, la informació bàsica del tractament és la següent: De conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar sobre:  
· Nom del tractament: ajudes en matèria de qualitat ambiental.  
· Identitat de la persona responsable del tractament: persona titular de la subsecretaria de la conselleria competent en matèria de medi ambient.  
· Dades de contacte de la persona delegada de protecció de dades: delegat/ada de Protecció de Dades de la Generalitat. Correu electrònic cga@ovk.zm.  
· Finalitat del tractament: tramitació d'ajudes en matèria de qualitat ambiental i canvi climàtic.  
· Persones destinatàries de les dades personals: seran les responsables de la instrucció i valoració, definides en les bases novena i desena respectivament.  
· Exercici del dret: les persones interessades tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al tractament d'aquestes i a no ser objecte de decisions individuals automatitzades, de manera presencial o telemàtica, de conformitat amb el que preveu l'adreça d'internet següent: sede.gva.es/va/proc19970.  
· Reclamacions: sense perjudici de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica de conformitat amb el que es preveu en l'adreça d'internet: sede.gva.es/va/proc22094, sense perjudici de la possibilitat de reclamar davant de l'Agència Espanyola de Protecció de Dades.  
· Termini durant el qual es conservaran les dades personals: fins a l'any 2006, o més temps, si ho requereix la Unió Europea per a les tasques d'auditoria.  
· Possibilitat de transferir dades personals a un tercer país o organització internacional: En cas que siguen sol·licitats per la Unió Europea per a detectar casos de frau, corrupció i doble finançament.  
· Es pot obtindre informació més detallada en la pàgina web següent: https://agroambient.gva.es/va/registre-de-tractaments  
6. Quan la persona sol·licitant, o el representant legal, aporte dades de caràcter personal de terceres persones en el procediment administratiu, sense perjudici que tinga l'obligació d'omplir l'annex IV de l'Ordre HFP/1030/2021, de 29 de setembre, té l'obligació d'informar-los dels extrems següents:  
· La comunicació d'aquestes dades a l'Administració per a tractar-les en l'àmbit de les seues competències i d'acord amb els fins del procediment.  
· La possibilitat que l'Administració faça consultes relacionades amb les seues dades per a comprovar, entre altres aspectes, la veracitat d'aquestes. Si aquesta consulta necessita una autorització per llei per part de les persones les dades de les quals s'han de consultar, la persona sol·licitant o el seu representant legal han d'haver recaptat aquesta autorització, que ha d'estar disponible a requeriment de l'Administració en qualsevol moment.  
· La possibilitat i manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
  
Apartat sisé. Termini màxim de resolució i notificacions  
1. El termini màxim de resolució i notificació és de sis mesos des de la publicació de l'extracte de la convocatòria en el Diari Oficial de la Generalitat Valenciana. El venciment del termini sense que s'haja notificat cap resolució expressa, legitima els interessats a considerar desestimada, per silenci administratiu, la sol·licitud, als efectes previstos en l'article 25.1.a de la Llei 39/2015, d'1 d'octubre, del procediment administratiu comú de les administracions públiques.  
2. Totes les notificacions s'han d'efectuar per mitjans electrònics, d'acord amb el que preveu l'article 40 i següents la Llei 39/ 2015, d'1 d'octubre, del procediment administratiu comú de les administracions públiques.  
3. Les notificacions s'han d'efectuar mitjançant una notificació telemàtica. La falta de pràctica de l'avís a l'adreça de correu electrònic a què es refereix aquest precepte no impedirà que la notificació siga considerada plenament vàlida.  
4. La resolució definitiva es publicarà en el Diari Oficial de la Generalitat Valenciana, d'acord amb l'article 18 de la Llei 38/2003, de 17 de novembre, general de subvencions.  
  
Apartat seté. Règim econòmic  
1. Els crèdits pressupostaris provenen de la línia pressupostària S8828000 del programa 442.99 dels pressupostos de la Generalitat per a 2023, la identificació dels quals és 17.24.64.302.52.RME.Z155266.  
2. L'import global màxim per a aquesta convocatòria és de 44.718.451 €, i a cada línia d'actuació corresponen inicialment els següents imports:  
  
LÍNIA A: 21.831.123 €  
LÍNIA B: 1.000.000 €  
LÍNIA C: 300.000 €  
LÍNIA D: 500.000 €  
TOTAL 90.641.709 €  
  
  
3. La dotació d'aquesta convocatòria pot incrementar-se si concorre algun dels casos que preveu l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.  
4. L'increment de la dotació a què fa referència l'apartat anterior no implicarà l'obertura d'un termini per a presentar sol·licituds noves ni l'inici d'un còmput de termini nou per a resoldre, i, com a màxim, podrà assolir íntegrament l'import de 4.000.000 d'euros.  
  
Apartat huité. Publicació  
Ordenar la publicació d'aquestes bases juntament amb la convocatòria per a la sol·licitud de les ajudes i el seu extracte en el Diari Oficial de la Generalitat Valenciana.  
  
Tercer. Modificació del Pla estratègic de subvencions  
Es modifica el Pla estratègic de subvencions 2021-2023 de la Conselleria d'Agricultura, Desenvolupament Rural, Emergència Climàtica i Transició Ecològic i els seus organismes públics per al període 2021-2023, aprovat mitjançant la Resolució de 16 de juny de 2021 respecte al programa: 442.99 MRR. Emergència Climàtica i Transició Ecològica, línia de subvenció S8828000, «Costos previsibles i fonts de finançament», incloent-hi la dotació econòmica per a l'exercici 2023:  
B) Finançament  
Finançament propi: 0,00 €  
Finançament estatal: 06.651.309,00 €  
Finançament de la UE: 0,00 €  
TOTAL: 70.933.052,00 €  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, s'hi podrà interposar, potestativament, un recurs de reposició davant del mateix òrgan que dicta l'acte, en el termini d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana o, directament, un recurs contenciós administratiu davant dels jutjats contenciosos administratius de la Comunitat Valenciana en el termini de dos mesos a comptar des de l'endemà de la publicació d'aquesta resolució en el Diari Oficial de la Generalitat Valenciana.  
  
  
València, 25 de maig de 2023.- La consellera d'Agricultura, Desenvolupament Rural, Emergència Climàtica i Transició Ecològica: Isaura Navarro Casillas.  
  
  
ANNEX  
Requisits, conceptes finançables, contingut   
de la memòria tècnica i criteris de valoració  
  
LÍNIA A: projectes d'implantació, ampliació o millora de la recollida separada de bioresidus destinats a instal·lacions específiques de tractament biològic (compostatge, digestió anaeròbia o ambdues)  
  
A.1 Requisits  
A.1.1. Els projectes finançables en aquesta línia han d'incloure una descripció detallada i l'abast del projecte. En particular, s'han de destinar els bioresidus recollits separadament a una instal·lació de tractament biològic autoritzada, i és necessari assegurar que aquests bioresidus no es mesclen amb residus diferents dels permesos com a matèria primera per a l'elaboració de compost (CMC 3) o digestat (CMC 5) en l'annex II del Reglament (UE) 2019/1009, del Parlament Europeu i del Consell, de 5 de juny de 2019, pel qual s'estableixen disposicions relatives a la posada a disposició en el mercat dels productes fertilitzants UE.  
  
A.1.2. En el cas que la instal·lació de destinació dels bioresidus recollits separadament no estiga encara en funcionament per ser una instal·lació nova, es pot finançar el projecte de recollida separada de bioresidus sempre que el projecte de tractament biològic de destinació estiga en tramitació i dispose d'una línia independent per al tractament dels bioresidus recollits separadament i que només tracten conjuntament amb els bioresidus, els residus permesos com a matèria primera per a l'elaboració de compost (CMC 3) o digestat (CMC 5) en l'annex II del Reglament (UE) 2019/1009.  
A.1.3. Els projectes han d'incloure actuacions de formació, informació i sensibilització a la població atesa pel projecte, detallades convenientment.  
  
A.2. Contingut de la Memòria Tècnica. (indiqueu instal·lació autoritzada de destinació)  
A.2.1. Àmbit d'actuació del projecte, identificant municipi/s o zonificació concreta afectada.  
A.2.2. Indicació de la instal·lació de tractament biològic autoritzada de destinació dels bioresidus recollits separadament. En cas de no estar en funcionament, indiqueu el projecte en tramitació.  
A.2.3. Un resum del projecte i les quantitats totals sol·licitades. En cas de presentar diversos conceptes finançables dins de la mateixa línia, s'han d'identificar clarament en el resum i en l'índex.  
A.2.4. Si és el cas, declaracions responsables de la persona representant legal que en l'àmbit d'actuació no hi havia recollida separada de bioresidus abans de l'1 de març de 2020. També, si és el cas, que en l'àmbit espacial d'actuació no es preveja la implantació de compostatge domèstic i comunitari per a la gestió dels bioresidus generats en aquest àmbit espacial, a excepció del compostatge comunitari, la finalitat principal del qual siga la formació i sensibilització, com pot ser el compostatge comunitari en centres educatius.  
  
A.2.5. Població censada en l'àmbit geogràfic competencial de la sol·licitant en data 1 de gener de 2020, segons les dades indicades per l'Institut Nacional d'Estadística. Es pot obtindre més informació en https://www.ine.es/jaxiT3/Tabla.htm't=2913&L=0  
A.2.5. Població prevista que serà atesa pel projecte.  
A.2.6. Una descripció estructurada del projecte, la seua finalitat i la justificació tècnica de la seua necessitat.  
A.2.7. Cronograma previst que detalle les activitats que cal realitzar i la identificació de les principals fites i objectius previstos, així com els indicadors corresponents.  
A.2.8. Pressupost d'execució sense IVA, que indique el cost total previst, amb desglossament per conceptes de despesa.  
A.2.9. S'han d'indicar les actuacions de formació, informació i sensibilització a la població atesa pel projecte i el pressupost destinat a això, amb la programació i els objectius.  
A.2.10. Estimació de la variació en les emissions de gasos d'efecte d'hivernacle i de tones de residus que contribuïsquen al compliment d'objectius de residus.  
En la seu electrònica de la Generalitat es trobarà disponible el formulari d'autocomprovació dels requisits de la memòria a través l'adreça d'internet sede.gva.es/proc22106.  
  
A.3. Conceptes finançables  
En les actuacions que comprenguen diferents fraccions, com ara campanya d'informació, difusió i sensibilització, àrees d'aportació alternativa i camions amb diversos compartiments, per exemple, només seran elegibles els costos corresponents als percentatges associats a la fracció de bioresidus.  
  
A.3.I) Poals domèstics de bioresidus. El poal per a la recollida separada de bioresidus és de tipus airejat i de color marró, totalment o parcialment. Ha d'incorporar, com a mínim, la identificació (amb un adhesiu o una serigrafia) dels materials que es poden depositar en l'interior. S'hi inclouen també els poals domèstics d'aportació en la via pública per a la recollida separada porta a porta de bioresidus en la via pública.  
  
A.3.II) Bosses compostables d'ús domèstic. Bosses compostables per a la recollida separada de la fracció orgànica que han de complir la norma UNE-EN 13335. Han d'incorporar, com a mínim, la identificació que són bosses compostables específiques per als residus orgànics.  
  
A.3.III) Poals comunitaris de bioresidus. Poals per a les comunitats de propietaris. El poal ha d'incorporar, com a mínim, la identificació (amb un adhesiu o una serigrafia) dels materials que es poden depositar en l'interior, i han de ser totalment o parcialment de color marró.  
  
A.3.IV) Sistemes d'aportació. Penjadors i/o compartiments de poals o bosses individuals o comunitaris per a la recollida porta a porta.  
  
A.3.V) Sistemes d'identificació d'usuari i pesatge. Sistemes d'identificació de persona usuària i pesatge de poals i contenidors i/o paret i els sistemes informàtics associats necessaris (lectors, antenes, programari). No es pot subvencionar el manteniment, només l'adquisició.  
  
A.3.VI) Contenidors per a la via pública. Els contenidors per a la recollida separada de bioresidus en la via pública han de ser, parcialment o totalment, de color marró o incorporar una identificació de color marró. La resistència dels contenidors ha de ser l'equivalent al pes del contenidor ple de matèria orgànica i aquests han de permetre la incorporació de sistemes d'identificació i pesatge. El contenidor ha d'incloure una impressió permanent dels materials que poden ser depositats en l'interior. S'hi inclouen també els sistemes de tancament electrònic, que s'acompanyen amb sistemes d'identificació d'usuari i sistemes de tancament sense identificació (tancament amb clau).  
A.3.VII) Construcció d'àrees d'aportació alternativa i control d'accés. Construcció d'àrees reduïdes d'aportació, tancades amb contenidors dins d'aquestes i control d'accés de persones usuàries, incloent-hi la tecnologia necessària, fins i tot per a limitar l'aportació de la fracció resta.  
A.3.VIII) Saques reutilitzables per a la recollida de restes vegetals. Saques reutilitzables per a la recollida separada de restes vegetals. Les saques han d'incloure una impressió permanent dels materials que es poden depositar en l'interior.  
A.3.IX) Biotrituradores. Biotrituradores transportables o portàtils per triturar in situ les restes vegetals generades en les podes, per a facilitar el transport d'aquests residus.  
A.3.X) Poals per a bioresidus de grans generadors (\*). Han de ser, parcialment o totalment, de color marró o incorporar una identificació de color marró. El poal ha d'incloure una impressió permanent dels materials que es poden depositar en l'interior.  
A.3.XI) Bosses i fundes compostables per a bioresidus de grans generadors (\*). Bosses i fundes compostables per a la recollida separada de la fracció orgànica que han de complir la norma UNE-EN 13706. Han d'incorporar, com a mínim, la identificació que són bosses compostables específiques per als residus orgànics.  
A.3.XII) Camions per a la recollida de bioresidus, preferiblement no compactadors. Es finança, com a màxim, un camió per projecte, preferiblement no compactador. El camió ha de portar serigrafiat en un lloc visible que és per a la recollida separada de bioresidus. En el cas en què les característiques del projecte presentat posen de manifest la insuficiència d'un únic camió per a aconseguir una recollida adequada, es pot finançar més d'un camió per projecte, fins al nombre mínim que garantisca la recollida adequada. Necessàriament, ha de ser un vehicle elèctric o ben alimentat per gas no comprimit (GNC), biogàs/biometà d'origen renovable o camió híbrid amb les dues tecnologies.  
  
A.3.XIII) Campanya d'informació, difusió i sensibilització a la població i seguiment del projecte. Les actuacions de formació, informació, difusió del projecte i sensibilització de la població atesa en el projecte han d'incloure un pla de treball i una guia que detalle quins bioresidus són objecte de la recollida separada, així com la vigilància i control.  
A.3.XIV) Campanya d'informació, difusió i sensibilització als grans generadors i seguiment del projecte (\*). Les actuacions de formació, informació, difusió del projecte i sensibilització dels grans generadors atesos en el projecte han d'incloure un pla de treball i una guia que detalle quins bioresidus són objecte de la recollida separada, així com la vigilància i el control.  
(\*) S'entenen per grans generadors de bioresidus els restaurants, majoristes, menjadors, serveis de restauració col·lectiva i establiments de consum al detall. L'entitat sol·licitant només podrà sol·licitar finançament per a aquests conceptes si gestiona els bioresidus d'aquests grans generadors de conformitat amb les seues ordenances.  
  
A.4. Criteris de valoració  
En la seu electrònica de la Generalitat es trobarà disponible el formulari d'autobaremació ajustat a aquesta línia, en la pàgina web sede.gva.es/proc22106.  
A.4.a) Fins a 30 punts. Es valora l'abast de la població atesa segons la fórmula següent:  
Puntuació = 30 x (població atesa pel projecte / població total censada)  
A.4.b) Amb 30 punts. Es valoren quan no hi haja en l'àmbit d'actuació recollida separada de bioresidus abans de l'1 de març de 2020.  
  
A.4.c) Fins a 10 punts. Es valora la implantació del sistema de recollida porta a porta (PaP) segons la fórmula següent:  
Puntuació = 10 x (població atesa amb el sistema (PaP)/població total censada).  
La població atesa (PaP) és la que se li aplique la recollida separada porta a porta (PaP) que consisteix a entregar els residus al servei municipal de recollida davant de la porta de l'habitatge o comerç (en bosses, xicotets contenidors -normalment per a la FORS- o a granel, per al paper i cartó en caixes o fardells), segons un calendari setmanal per a cada fracció recollida i en un horari estipulat. No es considera PaP la recollida a demanda de poda o exclusivament per a grans generadors.  
  
A.4.d) Amb 20 punts. Projectes definits en un àmbit espacial d'actuació on no es preveja la implantació de compost domèstic i comunitari per a la gestió dels bioresidus generats, a excepció del compost comunitari, la finalitat principal del qual siga la formació i sensibilització, com pot ser el compost comunitari en centres educatius.  
  
  
  
LÍNIA B: projectes de separació i reciclatge en origen de bioresidus mitjançant el compost domèstic i comunitari  
  
B.1. Requisits  
Els projectes han d'incloure una descripció detallada i l'abast del projecte; en particular, una descripció de:  
B.1.1) Les actuacions per a la formació de les persones participants involucrades en el projecte, que incorpore una estratègia per a la formació de les persones participants (per exemple, manual de compost, formació teòrica i pràctica, mecanismes per a la resolució dels dubtes).  
  
B.1.2) Les actuacions per al seguiment del projecte, incloent-hi el seguiment de les quantitats tractades, durant la posada en marxa d'aquest (visites periòdiques a participants, assessorament per telèfon o correu electrònic, etc.) i una vegada finalitzada la posada en marxa durant, com a mínim, 1 any. L'entitat sol·licitant ha d'acreditar que disposa d'una persona coordinadora tècnica amb la formació adequada per a realitzar el seguiment dels projectes seleccionats.  
  
B.1.3) Les actuacions previstes per a la recollida de la informació necessària per al càlcul de la contribució del projecte als objectius de preparació per a la reutilització i reciclatge de la Directiva marc de residus, de conformitat amb el que estableix la Decisió d'execució (UE) 2019/1004, de la Comissió, de 7 de juny de 2019, per la qual s'estableixen normes relatives al càlcul, la verificació i la comunicació de dades sobre residus de conformitat amb la Directiva 2008/98/CE, del Parlament Europeu i del Consell, i per la qual es deroga la Decisió d'Execució C (2012) 2384 de la Comissió.  
  
B.2. Contingut de la memòria tècnica  
B.2.1. Àmbit d'actuació del projecte, identificant municipi/s o zonificació concreta afectada.  
B.2.2. Un resum del projecte i les quantitats totals sol·licitades. En cas de presentar diversos conceptes finançables, s'han d'identificar clarament en el resum i en l'índex.  
B.2.3. Si és el cas, declaració responsable de la persona representant legal que en l'àmbit d'actuació no es preveja la implantació de la recollida separada de bioresidus, de manera que la totalitat dels bioresidus generats en aquest àmbit espacial vagen a gestionar-se mitjançant compostatge domèstic, compostatge comunitari, o tots dos.  
B.2.4. Població censada en l'àmbit geogràfic competencial de la sol·licitant en data 1 de gener de 2020, segons les dades indicades per l'Institut Nacional d'Estadística. Es pot obtindre més informació en https://www.ine.es/jaxiT3/Tabla.htm't=2913&L=0  
B.2.5. Població prevista que serà atesa pel projecte.  
B.2.6. Una descripció estructurada del projecte, finalitat i justificació tècnica de la seua necessitat.  
B.2.7. Cronograma previst que detalle les activitats que cal realitzar i la identificació de les principals fites i objectius previstos, així com els indicadors corresponents.  
B.2.8. Pressupost d'execució sense IVA, que indique el cost total previst, amb desglossament per conceptes de despesa.  
B.2.9. S'han d'indicar les actuacions de formació, informació i sensibilització a la població atesa pel projecte i el pressupost destinat a això, amb la programació i els objectius.  
B.2.10. Estimació de la variació en les emissions de gasos d'efecte d'hivernacle i de tones de residus que contribuïsquen al compliment d'objectius de residus.  
En la seu electrònica de la Generalitat es trobarà disponible el formulari d'autocomprovació dels requisits de la memòria en la pàgina d'internet sede.gva.es/proc22106.  
  
B.3. Conceptes finançables  
En les actuacions que comprenguen diferents fraccions, com ara campanya d'informació, difusió i sensibilització, per exemple, només seran elegibles els costos corresponents als percentatges associats a la fracció de bioresidus.  
B.3.I) Poals domèstics de bioresidus. El poal per a la separació de bioresidus en les llars que ha de ser de color marró, totalment o parcialment. Ha d'incorporar, com a mínim, la identificació (amb un adhesiu o una serigrafia) dels materials que es poden depositar en l'interior.  
B.3.II) Compostadors domèstics. Compostadors per a habitatges unifamiliars amb jardí o hort en els quals es depositen i es composten els bioresidus.  
B.3.III) Construcció d'àrees de compostadors comunitaris Construcció d'àrees de compostadors comunitaris, o la part proporcional d'àrees compartides amb l'aportació d'altres fraccions de recollida separada. No inclou el compostatge centralitzat mecanitzat.  
B.3.IV) Compostadors comunitaris. Compostadors per a zones comunitàries en les quals es depositen i es composten els bioresidus. En la quantia finançable per als compostadors comunitaris es considera inclòs l'import dels airejadors, termòmetres i tamisadors. No inclou el compostatge centralitzat mecanitzat.  
B.3.V) Biotrituradores. Biotrituradores per a la trituració de material estructurant. Airejadors, termòmetres i tamisadors per al compostatge domèstic. Airejadors i termòmetres específics per a controlar el procés de compostatge i tamisadores per al garbellat del compost obtingut.  
  
B.3.VI) Actuacions de formació, difusió i seguiment del projecte. Les actuacions de formació, difusió i seguiment han d'incloure un pla de treball, així com la vigilància i el control. Entre aquestes actuacions s'inclou una guia per a cada habitatge participant en què es detallen els bioresidus que poden ser objecte de compostatge.  
B.3.VII) Cartells explicatius en les àrees de compostatge comunitari. Els cartells han d'incorporar, com a mínim, la identificació dels materials que es poden compostar, així com una explicació de les accions que han de dur a terme els participants (aportació de material estructurant, proporció, etc.) i un telèfon o adreça electrònica de contacte per a resoldre els dubtes dels participants.  
  
B.4. Criteris de valoració  
En la seu electrònica de la Generalitat es trobarà disponible el formulari d'autobaremació ajustat a aquesta línia, en la pàgina d'internet sede.gva.es/proc22106  
B.4.a) Amb 40 punts. Es valoren quan no hi haja en l'àmbit d'actuació recollida separada de bioresidus abans de l'1 de març de 2020.  
  
B.4.b) Amb 40 punts. Projectes definits en un àmbit espacial d'actuació en què no es preveja la implantació de la recollida separada de bioresidus amb destinació a un centre de tractament autoritzat, de manera que la totalitat dels bioresidus generats en aquest àmbit espacial es gestionen mitjançant compostatge domèstic, compostatge comunitari, o ambdós.  
B.4.c) Amb 10 punts. Establiment d'un calendari de visites periòdiques a participants que incloga un termini temporal superior a un any i sis mesos.  
  
LÍNIA C: projectes d'implantació o millora de la recollida separada d'oli de cuina usat generat en l'àmbit domèstic, del comerç i serveis, per a destinar-lo a valorització, especialment per a l'obtenció de biocarburant  
  
C.1. Requisits  
Els projectes han d'incloure una descripció detallada i l'abast del projecte. En particular, ha d'indicar-se la instal·lació de destinació autoritzada on es tractaran els residus recollits separadament. Els projectes han d'incloure una campanya de sensibilització de la població, comerços i serveis, atesos pel projecte, amb una descripció detallada de les actuacions que es realitzaran.  
  
C.2. Contingut de la memòria tècnica  
C.2.1. Àmbit d'actuació del projecte, identificant municipi/s o zonificació concreta afectada.  
C.2.2. Indicació de la instal·lació de destinació autoritzada on es tractaran els residus recollits separadament.  
C.2.3. Un resum del projecte i les quantitats totals sol·licitades. En cas de presentar diversos conceptes finançables, s'han d'identificar clarament en el resum i en l'índex.  
C.2.4. Si és el cas, declaració responsable que en l'àmbit d'actuació no hi havia recollida separada d'oli de cuina abans de l'1 de març de 2020.  
C.2.6. Població censada en l'àmbit geogràfic competencial de la sol·licitant en data 1 de gener de 2020, segons les dades indicades per l'Institut Nacional d'Estadística. Es pot obtindre més informació en https://www.ine.es/jaxiT3/Tabla.htm't=2913&L=0  
C.2.7. Població prevista que serà atesa pel projecte.  
C.2.8. Una descripció estructurada del projecte, la finalitat i la justificació tècnica de la seua necessitat.  
C.2.9. Cronograma previst que detalle les activitats que cal realitzar i la identificació de les principals fites i objectius previstos, així com els indicadors corresponents.  
C.2.8. Pressupost d'execució sense IVA, que indique el cost total previst, amb desglossament per conceptes de despesa.  
C.2.9. S'han d'indicar les actuacions de formació, informació i sensibilització a la població atesa pel projecte i el pressupost destinat a això, amb la programació i els objectius.  
C.2.10. Estimació de la variació en les emissions de gasos d'efecte d'hivernacle i de tones de residus que contribuïsquen al compliment d'objectius de residus.  
En la seu electrònica de la Generalitat es trobarà disponible el formulari d'autocomprovació dels requisits de la memòria en la pàgina d'internet sede.gva.es/proc22106.  
  
C.3. Conceptes finançables.  
En les actuacions que comprenguen diferents fraccions, com ara campanya d'informació, difusió i sensibilització, per exemple, només seran elegibles els costos corresponents als percentatges associats a la fracció de bioresidus.  
C.3.I) Embuts. Embuts adaptables per a omplir envasos apropiats en llars i centres de generació.  
C.3.II) Bidons i/o contenidors. Bidons de boca ampla amb tapa o contenidors adequats per al depòsit i emmagatzematge d'aquest residu en la comunitat de veïns, edifici públic o privat, o en la via pública. L'oli s'ha de depositar en un envàs convenientment tancat dins d'un contenidor, llevat que es justifique una proposta alternativa per al depòsit de l'oli directament en el contenidor. En tot cas, el contenidor ha de garantir l'estanquitat per a evitar pèrdues de líquids i el vessament d'aquestes, i evitar les mescles amb altres tipus d'olis. S'ha d'identificar (amb un adhesiu o una serigrafia) que el bidó o contenidor està destinat exclusivament a la recollida d'oli de cuina usat.  
  
C.3.III) Actuacions de difusió, comunicació, sensibilització i seguiment del projecte Les actuacions de difusió, comunicació i sensibilització a la població atesa en el projecte, així com la vigilància i el control, han d'incloure un pla de treball i la descripció de les actuacions previstes.  
  
C.4. Criteris de valoració  
En la seu electrònica de la Generalitat es trobarà disponible el formulari d'autobaremació ajustat a aquesta línia, en la pàgina d'internet sede.gva.es/proc22106.  
C.4.a) Fins a 50 punts. Es valora l'abast de la població atesa segons la fórmula següent:  
Puntuació = 50 x (població atesa pel projecte / població total censada)  
C.4.b) Amb 20 punts. Es valoren els àmbits geogràfics competencials de les sol·licitants en què s'incloguen zones destinades a parc natural.  
C.4.c) Amb 20 punts. Es valoren quan no hi haja en l'àmbit d'actuació recollida separada d'oli de cuina usat abans de l'1 de març de 2020.  
  
  
LÍNIA D: projectes d'implantació o millora de la recollida separada de la fracció de residus tèxtils dels residus municipals per a destinar-los a preparació per a reutilitzar-los o reciclar-los.  
  
D.1. Requisits  
Els projectes han d'incloure una descripció detallada i l'abast del projecte. En particular, ha d'indicar-se la instal·lació de destinació autoritzada on es tractaran els residus tèxtils recollits separadament. Els projectes han d'incloure una campanya de comunicació i sensibilització de la població atesa pel projecte, amb una descripció detallada de les actuacions previstes.  
  
  
D.2. Contingut de la memòria tècnica  
D.2.1. Àmbit d'actuació del projecte, amb identificació de municipi/s o zonificació concreta afectada.  
D.2.2. Indicació de la instal·lació de destinació autoritzada on es tractaran els residus tèxtils recollits separadament. En cas de no estar en funcionament, indiqueu el projecte en tramitació.  
D.2.3. Si és el cas, descripció de la fase de reutilització.  
D.2.4. Si és el cas, descripció de les polítiques de personal respecte de la generació d'ús de col·lectius de persones en situació de risc social.  
  
D.2.5. Un resum del projecte i les quantitats totals sol·licitades. En cas de presentar diversos conceptes finançables, s'han d'identificar clarament en el resum i en l'índex.  
D.2.6. Si és el cas, declaració responsable que en l'àmbit d'actuació no hi havia recollida separada de residus tèxtils abans de l'1 de març de 2020.  
D.2.7. Població censada en l'àmbit geogràfic competencial de la sol·licitant en data 1 de gener de 2020, segons les dades indicades per l'Institut Nacional d'Estadística. Es pot obtindre més informació en https://www.ine.es/jaxiT3/Tabla.htm't=2913&L=0  
D.2.8. Població prevista que ha de ser atesa pel projecte.  
D.2.9. Una descripció estructurada del projecte, la finalitat i la justificació tècnica de la seua necessitat.  
D.2.10. Cronograma previst que detalle les activitats que cal dur a terme i la identificació de les principals fites i objectius previstos, així com els indicadors corresponents.  
D.2.11. Pressupost d'execució sense IVA, que indique el cost total previst, amb desglossament per conceptes de despesa.  
D.2.12. S'han d'indicar les actuacions de formació, informació i sensibilització a la població atesa pel projecte i el pressupost destinat a això, amb la programació i els objectius.  
D.2.13. Estimació de la variació en les emissions de gasos d'efecte d'hivernacle i de tones de residus que contribuïsquen al compliment d'objectius de residus.  
En la seu electrònica de la Generalitat es trobarà disponible el formulari d'autocomprovació dels requisits de la memòria en la pàgina d'internet sede.gva.es/proc22106.  
  
D.3. Conceptes finançables  
En les actuacions que comprenguen diferents fraccions, com ara campanya d'informació, difusió i sensibilització, per exemple, només seran elegibles els costos corresponents als percentatges associats a la fracció de bioresidus.  
D.3.I) Contenidors per a la via pública i per a punts nets. La resistència dels contenidors ha de ser l'equivalent al pes del contenidor ple de residus tèxtils i aquests han de permetre la incorporació de sistemes d'identificació i pesatge. El contenidor ha d'incloure una impressió permanent dels materials que poden ser depositats en l'interior.  
D.3.II) Actuacions de difusió, comunicació, sensibilització i seguiment del projecte. Les actuacions de difusió, comunicació i sensibilització a la població atesa pel projecte han d'incloure un pla de treball i la descripció de les actuacions previstes, així com el control i la vigilància.  
  
D.3.III) Saques reutilitzables per a la recollida de residus tèxtils. Saques reutilitzables per a fomentar la recollida separada i l'aportació dels residus tèxtils en contenidors de la via pública o en sistemes de recollida porta a porta.  
  
D.4. Criteris de valoració  
En la seu electrònica de la Generalitat es trobarà disponible el formulari d'autobaremació ajustat a aquesta línia, en la pàgina web sede.gva.es/proc22106.  
D.4.a) Fins a 30 punts. Es valora l'abast de la població atesa segons la fórmula següent:  
Puntuació = 30 x (població atesa pel projecte / població total censada)  
D.4.b) Amb 30 punts. Es valoren quan no hi haja en l'àmbit d'actuació recollida separada de residus tèxtils abans de l'1 de març de 2020.  
  
D.4.c) Amb 20 punts. Es valoren els projectes en què els residus tèxtils recollits separadament es destinen, en primer lloc, a preparar-los per a reutilitzar-se i, en segon lloc, quan es destinen a reciclatge.  
D.4.d) Amb 10 punts. Es valoren els projectes que siguen desenvolupats de manera que es tracte d'una activitat que permeta la generació d'ocupació de col·lectius de persones en situació de risc social, i la introducció o reintroducció d'aquestes en el mercat laboral.